Awaregyaeε ne ᴐkwan a εnam so de ntetemu ba ᴐbaa ne ᴐbarima bi a εmmerε bi a atwam no, wᴐnam amammerε kwan so kaa wᴐn bᴐᴐ mu sε ᴐyere ne okunu. Akanfoᴐ hunu awaregyaeε sε εnyε ade papa, εsiane nsunsuanso bᴐne a mpεn pii εtaa de brε mmᴐfra, awarefoᴐ no ne abusua afaanu no nyinaa nti. Wei nti wᴐmfa ani pa nhwε awaregyaeε. Ansa na Akanfoᴐ bεtete awareε bi mu no, wᴐyε deε εdidi soᴐ yi;
“Awareε gu nkuro”. Ԑyε Akanfoᴐ kasabεbuo a εkyerε sε, Akanfoᴐ ngu awareε basabasa. Ansa na Akanfoᴐ bεgu awareε no, agye sε wᴐatena ase ama obiara abᴐ ne nkuro ama wᴐapεnsεmpεnsεm asεm no mu yie ansa na wᴐahunu deε wᴐde asεm no bεto. Sε awarefoᴐ yi mu baako pε sε ᴐgyae awareε a, εsε sε ᴐkᴐbᴐ n’abusuafoᴐ ne nnipa a wᴐtae awareε no akyi amanneε. Sε ᴐkᴐbᴐ wᴐn amanneε a, wᴐn nso bεhyia ᴐbaako no nso abusuafoᴐ na wᴐapε mpanyinfoᴐ foforᴐ aka wᴐn ho ansa na wᴐatena ase atie wᴐn no nkuro na wᴐahwehwe deε mfomsoᴐ no firi no. Berε biara, abadwafoᴐ no hwε sε wᴐbεtumi asiesie ntawantawa biara a abεda awarefoᴐ no ntam no sεdeε εbεyε a asomdwoeε bεsane aba awarefoᴐ no ntam. Wᴐtena ase a, wᴐtaa ma awarefoᴐ no sane kᴐdwene ho berε tiawa bi sε ebia na adwensakra bi bεba baako mu nanso sε wᴐtwεn kᴐsi mmerε tiawa bi na sε awarefoᴐ no mu baako ampene so deε a, εnneε wᴐbεpene so ama wᴐagu hyire no. Wᴐbεsese ahunu deε εsε sε ᴐtua biribi ma ne yᴐnko no. Mmom sε ᴐhunu sε εka no so a, wᴐtumi ma ᴐkunu anaa ᴐyere no te so kakra ma ᴐbaako. Ԑno na wᴐfrε no sε “Nwaesoᴐ” no. Sε ᴐbaa no na ᴐregyae awareε no na sε ᴐtua ne ka no wie a, afei ᴐbaa no wᴐ ho kwan sε ᴐkᴐ ne kunu fie kᴐgye ne hyire. Yei ne nsεnkyerεnneε a εkyerε sε awareε no mu atete korakora na afei obiara betumi afa ne kwan. Sε ᴐbaa no tua εka a ᴐde ne kunu no wie na sε wᴐnguu no hyire a na ᴐnsanee ne ho ara ne no.
Ԑyε ᴐbarima no na ᴐde hyire no bεba. Ԑnnε mmerε yi deε, εyε borᴐhyire. Wᴐde hyire no begu εdwono ahaban so, adwera anaa dua bia a wᴐfrε no adᴐma ahahan mu. Ԑdwono ahaban no kyerε sε, ᴐhokafoᴐ no nkᴐfefε baabi a ᴐbεkᴐ no na εyε nhyira ᴐkwan bi so. Ↄbarima no de hyire no bεma ne nuabaa ama no de asrasra ᴐbaa no abasa ho a εkyerε sε awareε no mu atete korakora. Akyire yi, sε wᴐbεhunu no sε, ᴐne ᴐbarima foforᴐ bi hyehyε baabi wᴐ amanneε no akyi a na ᴐnni fᴐ ᴐkwan biara so. Ԑsε sε ᴐbaa no a wᴐregu no hyire no tua sika kakra ma n’akumaa a ᴐregu hyire no. Ԑno na wᴐfrε no “hyire-kokᴐ” no. Abadwafoᴐ no bεma afaanu no atua sika de asi awaregyaeε no so agyinaeε. Wᴐbεtu nsa agu so de atete ahokafoᴐ baanu no ntam korakora. Abadwafoᴐ no mu biara nni ho kwan sε ᴐware ᴐbaa no. Ԑsε sε ᴐbaa no nso tumi tena ase kᴐpem adaduanan na ᴐhwε sε ebia, nyinsεn biara nni hᴐ ansa na watumi de ne ho ama ᴐbarima foforᴐ.
